b'\n_START_ARTICLE_\nAlojzij Obit\n_START_SECTION_\n\xc5\xbdivljenje\n_START_PARAGRAPH_\nMa\xc5\xa1ni\xc5\xa1ko posve\xc4\x8denje je prejel 12. julija 1926 v Vidmu, novo ma\xc5\xa1o pa je imel v doma\xc4\x8dek kraju 18. julija. Od leta 1926 do 1927 je bil v Oblici nad Podutano, nato je bil dobro leto v Kozici, od tam je \xc5\xa1el v slovensko kuracijo Vi\xc5\xbeont (Chialnimis) pri Njemah (Nimis) in \xc5\xa1e isto leto pre\xc5\xa1el v gori\xc5\xa1ko nad\xc5\xa1kofijo, slu\xc5\xbeboval je v Fari ob So\xc4\x8di. Od 1929 do 1932 je deloval v Tolminu, nato je pri\xc5\xa1el za kurata v Gornjo Trebu\xc5\xa1o. Leta 1934 je deloval v Gorenjem Polju in nato v Plavah. Leta 1935 je \xc5\xa1el na Banj\xc5\xa1ice, od maja 1938 do januarja 1944 pa je deloval v Podsabotinu._NEWLINE_Njegovo razgibano slu\xc5\xbebovanje razkriva njegov zanimiv zna\xc4\x8daj, ki je bi razlog za ob\xc4\x8dasno te\xc5\xbeko sodelovanje z nekaterimi sodelavci, hkrati pa je bil zaradi jasnosti in na\xc4\x8delnosti priljubljen. Znano je, da je v \xc4\x8dasu hudega pritiska fa\xc5\xa1izma in poitaljan\xc4\x8devanja tudi nad\xc5\xa1kofa pozdravljal s slovenskim \'Hvaljen Jezus!\'. 21. septembra 1943 je ob nem\xc5\xa1kem bombardiranju Podsabotina umrlo deset ljudi, ki jih je Obit pokopal na doma\xc4\x8dem pokopali\xc5\xa1\xc4\x8du, nato pa se je preselil v \xc5\xa0maver, ki ga je sicer upravljal \xc5\xbee dotedaj. Takrat je ob vabilu, naj se vrne v Podsabotin neprevidno izjavil, da "tja ne pride, ker so tam partizani"._NEWLINE_Po sklepu vodstva partizanov za Gori\xc5\xa1ka Brda so ga pri\xc5\xa1li 5. januarja (2. ali celo 9., odvisno od virov) partizani iskat v \xc5\xa0maver, ter ga peljali mimo Podsabotina. V eni izmed kavern prve svetovne vojne so ga mu\xc4\x8dili in ubili, menda s krampom. Naslednji dan so partizani izropali \xc5\xbeupnji\xc5\xa1\xc4\x8de. Nekaj let po koncu druge svetovne vojne so njegovo truplo prepeljali na gori\xc5\xa1ko pokopali\xc5\xa1\xc4\x8de, kjer ima spomenik s fotografijo. Kaverna, v kateri je bil umojen, je bila zasuta ob graditvi ceste iz Nove Gorice v Brda.'